Na podlagi Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) in Pravilnikom o strokovnih komisijah (Uradni list RS, št. 77/18) Mestna občina Ljubljana, Mestni trg 1, Ljubljana (v nadaljevanju: MOL) objavlja

**Javni poziv za sofinanciranje projektov, izbranih na razpisih programa EU Ustvarjalna Evropa, podprogram KULTURA**

**1. Predmet in področje ter cilji poziva:**

**Predmet poziva**

MOL bo v letu 2020 sofinanciral projekte upravičenih izvajalcev (nepridobitnih pravnih oseb zasebnega prava, kot so npr. društva, zavodi in ustanove), ki so bili v letih 2017, 2018, 2019 ali 2020 izbrani na razpisih programa EU Ustvarjalna Evropa, podprogram KULTURA, in pri katerih obdobje aktivnosti projekta (*period of the activity*) poteka tudi v letu 2020.

**Področje poziva**

Poziv se nanaša na vsa področja ustvarjanja in posredovanja javnih kulturnih dobrin, na katerih prijavitelji delujejo, v domačem in mednarodnem kulturnem prostoru.

**Cilji poziva**

Ukrep sofinanciranja je namenjen spodbujanju mednarodnega povezovanja nevladnih organizacij na področju kulture, ki izpolnjuje pogoje, določene v 2. členu Zakona o nevladnih organizacijah (Ur. l. RS, št. 21/18) in ki so registrirane za opravljanje kulturno-umetniške dejavnosti ter imajo sedež na območju MOL.

**2. Pomen izrazov in upravičenost stroškov**

Upravičen prijavitelj je nevladna organizacija, v skladu z 2. členom Zakona o nevladnih organizacijah, ki je pravna oseba, registrirana za opravljanje kulturno-umetniških dejavnosti in posredovanje kulturnih dobrin v Sloveniji ter ima sedež na območju MOL, katere projekt je bil v letih 2017, 2018, 2019 ali 2020 izbran na razpisih programa EU Ustvarjalna Evropa, podprogram KULTURA, pod pogojem, da aktivnosti v okviru izbranega projekta potekajo tudi v letu 2020 oziroma se ne končajo pred 31. decembrom 2020.

V skladu s programom Ustvarjalna Evropa so to:

* vodja projekta: pravna oseba, ki je bila izbrana na razpisih programa EU Ustvarjalna Evropa, v letih 2017, 2018, 2019 ali 2020, v okviru podprograma KULTURA: evropske platforme, evropske mreže in projekti sodelovanja;
* partner v projektu: pravna oseba, registrirana v Republiki Sloveniji, ki je bila izbrana na razpisih programa EU Ustvarjalna Evropa v letih 2017, 2018, 2019 ali 2020, v okviru podprograma KULTURA: evropske platforme in projekti sodelovanja.

Vodja projekta je v pogodbi oziroma odločbi Izvajalske agencije EU za izobraževanje, avdiovizualno področje in kulturo (v nadaljevanju: EACEA) opredeljen kot tak in izvaja upravičene projektne dejavnosti v letu 2020.

Partner je v pogodbi oziroma odločbi EACEA opredeljen kot tak in izvaja upravičene projektne dejavnosti v letu 2020.

Prijavitelj projekta je odgovorni izvajalec. Izbrani izvajalec projekta bo v pogodbi naveden kot pogodbena stranka.

Neupravičeni stroški projekta vedno bremenijo izvajalca. Upravičeni stroški projekta, ki jih sofinancira MOL, morajo biti navedeni v razpisni prijavi prijavitelja in so:

* nujno potrebni za uspešno izvedbo projekta in so vezani izključno na izvedbo projekta,
* opredeljeni v prijavi prijavitelja,
* skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* dejansko nastali,
* prepoznavni in preverljivi,
* podprti z izvirnimi dokazili,
* niso in jih ne bodo istočasno financirali drugi sofinancerji projekta.

Finančna uravnoteženost projekta pomeni:

* uravnoteženost upravičenih stroškov projekta z njegovimi obsegom in vsebino (zlasti glede cenovne primernosti in stroškovne učinkovitosti),
* da so prihodki enaki odhodkom.

Celotna vrednost projekta obsega vse načrtovane odhodke.

**3. Pogoji za sodelovanje na pozivu**

Na poziv se lahko prijavijo upravičeni prijavitelji, ki so bili izbrani v okviru razpisnih postopkov Izvajalske agencije EACEA in ki izpolnjujejo naslednje pogoje:

* da so bili njihovi projekti izbrani na razpisih programa EU Ustvarjalna Evropa, podprogram KULTURA, v letih 2017, 2018, 2019 ali 2020 ter v času prijave na poziv v letu 2018 še potekajo oziroma se obdobje aktivnosti projekta (*period of the activity*) ne zaključi pred 31. decembrom 2020 (obvezno dokazilo: kopija pogodbe oz. odločbe Izvajalske agencije EACEA),
* da so registrirani za opravljanje kulturno-umetniških dejavnosti in imajo sedež na območju MOL (obvezna priloga: Izjava prijavitelja),
* upravičeni stroški projekta, ki jih upravičeni prijavitelj prijavlja, skladno s tem pozivom, še niso bili financirani iz katerihkoli drugih javnih sredstev v Republiki Sloveniji (razpisov ministrstev, javnih agencij in drugih neposrednih ali posrednih proračunskih uporabnikov), ali pa iz prispevka EU (obvezna priloga: Izjava prijavitelja),
* da so v obdobju od 2017 do 2019 v celoti in v pogodbenem roku izpolnili vse svoje morebitne pogodbene obveznosti do MOL (obvezna priloga: Izjava prijavitelja),
* da bodo prijavljeno aktivnost v okviru projekta izvedli v letu 2020 na območju MOL (obvezna priloga: Izjava prijavitelja),
* da so prijavili največ en projekt na ta poziv (obvezna priloga: Izjava prijavitelja),
* da zaprošeni znesek sofinanciranja za posamezni projekt ne presega:
  + 6.500,00 EUR za evropske mreže in platforme oziroma 5.500,00 EUR za projekte sodelovanja večjega obsega in 4.500,00 EUR za projekte sodelovanja manjšega obsega (če je prijavitelj vodja projekta),
  + 5.000,00 EUR za evropske mreže in platforme oziroma 4.500,00 EUR za projekte sodelovanja večjega obsega in 4.000,00 EUR za projekte sodelovanja manjšega obsega (če je prijavitelj partner v projektu),
* da je prijavljeni projekt finančno uravnotežen - odhodki = prihodki (obvezna priloga Izjava prijavitelja),
* da dovoljujejo objavo osebnih podatkov z namenom objave rezultatov razpisa na spletni strani MOL, skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15 in 7/18) in Zakonom o varstvu osebnih podatkov (Uradni list RS, št. 94/07 - uradno prečiščeno besedilo),
* da se strinjajo s pogoji, kriteriji in razpisno dokumentacijo.

Na razpisu ne morejo kandidirati tisti prijavitelji, ki imajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo).

**4. Ugotavljanje pravočasnosti in popolnosti vloge ter izpolnjevanja pogojev poziva**

Odpiranje vlog in ugotavljanje njihove pravočasnosti oziroma popolnosti ugotavlja pristojni uslužbenec. Vloge, prispele na poziv, se odpira po vrstnem redu prispetja.

Prijavitelji formalno nepopolnih vlog bodo pisno pozvani k dopolnitvi. Prijavitelj mora vlogo dopolniti v petih dneh po prejemu poziva za dopolnitev, sicer se bo štela kot nepopolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

V primeru, če se prijavitelj prijavi na ta javni poziv z več vlogami, bomo v nadaljnji obravnavi upoštevali zgolj eno vlogo, in sicer po vrstnem redu evidentiranja prispelih vlog, druge vloge prijavitelja pa bodo zavržene s sklepom.

Prispele vloge posameznih prijaviteljev bo ocenjevala pristojna strokovna komisija.

V primeru naknadne ugotovitve o neizpolnjevanju pogojev, in po že izdani dokončni odločbi o izboru projekta, lahko MOL spremeni odločitev ter z izvajalcem ne sklene pogodbe. Prav tako lahko MOL v primeru naknadne ugotovitve o neizpolnjevanju pogodbenih obveznosti (če projekt ni bil izveden) v tekočem pogodbenem letu razveže že sklenjeno pogodbo; če so bila sredstva že izplačana, pa zahteva povračilo sredstev, skupaj z zakonitimi zamudnimi obrestmi, in sicer od dneva prejetja sredstev do dneva vračila. V primeru zmanjšanja proračunskih sredstev MOL, namenjenih za področje kulture, lahko MOL spremeni ali prekine že sklenjeno pogodbo.

**5. Kriteriji poziva**

Pravočasne in popolne vloge ter vloge upravičenih prijaviteljev bo obravnavala strokovna komisija po vrstnem redu njihovega prispetja, skladno z naslednjimi kriteriji:

|  |  |
| --- | --- |
| **KRITERIJ** | **IZPOLNJEVANJE** |
| Projekt je bil izbran na razpisih programa EU Ustvarjalna Evropa, podprogram KULTURA, v letih 2017, 2018, 2019 ali 2020. | DA NE |
| Projekt v času prijave na javni poziv v letu 2020 še poteka in se aktivnosti projekta (*period of the activity)* ne zaključijo pred 31. decembrom 2020. | DA NE |
| Projekt ni bil sofinanciran s strani Mestne občine Ljubljana, državnih organov, javnih agencij in drugih neposrednih ali posrednih proračunskih uporabnikov | DA NE |

**6. Uporaba kriterijev**

Strokovna komisija bo obravnavala vloge po vrstnem redu njihovega prispetja v skladu s kriteriji poziva. Vrstni red prispetja posamezne vloge se določi, ko je vloga popolna (če prijavitelj odda nepopolno vlogo in jo kasneje samoiniciativno ali na poziv ministrstva dopolni, za čas prispetja šteje čas dopolnitve, s katero vloga postane popolna).

Izbrani bodo tisti projekti, ki jih bo MOL na predlog imenovane strokovne komisije uvrstil na seznam odobrenih projektov. Strokovna komisija bo predlagala v financiranje projekte prijaviteljev, ki izpolnjujejo pogoje za prijavo na poziv in kriterije poziva, do porabe predvidenih sredstev.

**7. Določitev višine sofinanciranja**

Višina sofinanciranja se določi na naslednji način:

* do 20 % sredstev, ki jih zagotovi vodja projekta, vendar največ 6.500,00 EUR za evropske mreže in platforme oziroma 5.500,00 EUR za projekte sodelovanja večjega obsega in 4.500,00 EUR za projekte sodelovanja manjšega obsega,
* do 15 % sredstev, ki jih zagotovi partner v projektu, vendar največ 5.000,00 EUR za evropske mreže in platforme oziroma 4.500,00 EUR za projekte sodelovanja večjega obsega in 4.000,00 EUR za projekte sodelovanja manjšega obsega.

Višina sredstev, ki jih zagotovi vodja projekta oziroma partner v projektu se ugotavlja na podlagi obveznih prilog k prijavnemu obrazcu.

**8. Okvirna vrednost sredstev**

Okvirna vrednost vseh razpoložljivih sredstev za javni poziv v letu 2020 znaša 15.000,00 EUR.

**9. Obdobje za porabo dodeljenih sredstev**

Dodeljena proračunska sredstva za izbrane projekte morajo biti porabljena v proračunskem letu 2020, skrajni rok za predložitev zadnjega zahtevka za izplačilo je 10. november 2020. Obdobje upravičenosti stroškov je od 1. januarja 2020.

MOL bo z izbranim prijaviteljem projekta sklenil pogodbo o sofinanciranju projekta v letu 2020.

Odobreni znesek podpore je lahko namenjen le kritju tistega deleža upravičenih stroškov projekta, za katerega izvajalec ni prejel sredstev EU ali iz katerihkoli drugih javnih sredstev v Republiki Sloveniji (razpisov ministrstev, javnih agencij in drugih neposrednih ali posrednih proračunskih uporabnikov).

**10. Rok poziva**

Javni poziv je odprt od 11. septembra 2020 do porabe sredstev, vendar najdlje do 11. oktobra 2020.

**11. Dokumentacija poziva**

Dokumentacija poziva obsega:

* besedilo poziva,
* prijavni obrazec,
* Izjava prijavitelja (obvezna priloga),
* vzorec pogodbe o sofinanciranju projekta.

Prijavitelj mora ob prijavi posameznega projekta na javni poziv priložiti naslednjo dokumentacijo:

* v celoti izpolnjen in podpisan prijavni obrazec,
* izpolnjeno in podpisano Izjavo prijavitelja,
* zahtevano obvezno dokazilo, navedeno pod točko 3.:
  + dokazilo v obliki kopije pogodbe oziroma odločbe Izvajalske agencije EACEA, da je bil projekt izbran na razpisu programa EU Ustvarjalna Evropa, podprogram KULTURA, v letih 2017, 2018, 2019 ali 2020 ter da še potekajo aktivnosti v letu 2020.

Dokumentacijo lahko prijavitelji dvignejo v tajništvu Oddelka za kulturo Mestne uprave Mestne občine Ljubljana, Ambrožev trg 7, in sicer med poslovnim časom (od ponedeljka do četrtka med 9.00 in 15.00 in v petek med 9.00 in 14.00).

Dokumentacijo si lahko prijavitelji natisnejo tudi s spletne strani Mestne občine Ljubljana https://www.ljubljana.si/sl/razpisi-razgrnitve-in-javne-objave/, kjer najdejo tudi vse druge podatke, povezane z izvedbo javnega poziva.

**12. Oddaja in dostava vlog**

Prijavitelj mora izpolnjen prijavni obrazec, z vsemi zahtevanimi prilogami (Izjava prijavitelja in obvezno dokazilo), poslati s priporočeno pošto na naslov: **Mestna občina Ljubljana, Mestni trg 1, 1000 Ljubljana**. Na ovojnici mora biti naveden naziv in naslov prijavitelja. Prijavitelj mora vlogo oddati najkasneje do vključno **11. oktobra 2020**, do 24.00 ure. Vloga mora biti poslana kot priporočena pošiljka v zaprti ovojnici z oznako na sprednji strani: »NE ODPIRAJ – VLOGA: KULTURA – EU PROJEKTI«.

Priporočena pošiljka, na kateri ni označena ura oddaje priporočene pošiljke, se šteje, da je bila tistega dne oddana ob 23.59 uri.

Oddaja vloge pomeni, da se prijavitelj strinja z vsemi pogoji in kriteriji tega poziva.

**14. Izločitev in dopolnitev vlog**

Za nepopolno šteje vloga, ki ne vsebuje vseh podatkov, ki jih zahteva besedilo poziva in dokumentacija poziva. Za nepopolno šteje tudi vloga, ki je na poziv prispela kot formalno nepopolna in je prijavitelj ne dopolni v zahtevanem petdnevnem roku.

Za prepozno šteje vloga (oziroma dopolnitev ali sprememba), ki ni bila oddana priporočeno na pošto do vključno 11. 10. 2020 do 24.00 ure. Za prepozno šteje tudi vloga, ki je prispela po dnevu, ko se je javni poziv končal zaradi porabe sredstev.

Za neupravičenega prijavitelja šteje tisti prijavitelj, ki ne sodi v skupino upravičenih prijaviteljev (točka 2).

Prijavitelji, ki bodo poslali formalno nepopolne vloge, bodo pisno pozvani k dopolnitvi vlog. Prijavitelj lahko vlogo dopolnjuje na način kot velja za pošiljanje vlog, in sicer s priporočeno pošiljko v zaprti ovojnici z oznako na prednji strani: »NE ODPIRAJ – DOPOLNILNA VLOGA: KULTURA – EU PROJEKTI« - z obvezno navedbo, na katero vlogo se dopolnitev nanaša. Prijavitelj mora vlogo dopolniti v roku pet (5) dni po prejemu poziva za dopolnitev. Če prijavitelj vloge ne dopolni v zahtevanem roku, bo vloga zavržena s sklepom.

Po odpiranju vlog bodo iz nadaljnjega postopka izločene vse vloge prijaviteljev:

* ki jih ni vložil upravičen prijavitelj,
* ki so prepozne vloge ali prepozne dopolnitve vlog,
* ki bodo tudi po pozivu za dopolnitev nepopolne.

**16. Pristojna uslužbenca za dajanje informacij in pojasnil:**

Davor Buinjac, tel.: 01 306 48 38, e-pošta: [davor.buinjac@ljubljana.si](mailto:davor.buinjac@ljubljana.si)

Dejan Tešović, tel.: 01 306 48 39, e-pošta: [dejan.tesovic@ljubljana.si](mailto:dejan.tesovic@ljubljana.si)

Uradne ure za posredovanje informacij po telefonu in elektronskih medijih so vsak ponedeljek, sredo in petek dopoldan od 9. do 12. ure, v sredo pa tudi popoldan od. 14. do 16. ure.